Nigar Aslanova

Aslanova Nigar Məhər qızı (11 dekabr 1970, Bakı) — Azərbaycan riyaziyyatçı-alimi, riyaziyyat üzrə elmlər doktoru, Azərbaycan Memarlıq və İnşaat Universitetinin Ali riyaziyyat fakültəsinin professoru və AMEA RMİ-nin əvəzçiliklə Diferensial tənliklər şöbəsinin baş elmi işçisi.

 Həyatı və Fəaliyyəti 
Nigar Aslanova 11 dekabr 1970-ci ildə Bakı şəhərində anadan olmuşdur. 1977–1987-ci illərdə Bakı şəhərində yerləşən 225 nömrəli orta məktəbdə təhsil almışdır. 1987–1992-ci illərdə Bakı Dövlət Universitetinin Mexanika-riyaziyyat fakültəsində ali təhsil almışdır. 1993–1995-ci illərdə Azərbaycan Milli Elmlər Akademiyasının Riyaziyyat və Mexanika İnstitutunun əyani aspiranturasında təhsilini davam etdirmişdir.

1996-cı ildə professor Məmməd Bayramoğlunun elmi rəhbərliyi ilə “Sinqulyar diferensial-operator tənliklərinin məxsusi ədədlərinin sayının asimptotikasının və requlyarlaşmış izinin tədqiqi (01.01.01)” mövzusunda namizədlik dissertasiyasını müdafiə etmişdir. 2013-cü ildə AMEA Riyaziyyat və Mexanika İnstitutu nəzdində fəaliyyət göstərən dissertasiya şurasında “Diferensial-operator tənliklərin spektrinin və izlərinin tədqiqi (1202.01)” mövzusunda doktorluq dissertasiyasını müdafiə edərək riyaziyyat üzrə elmlər doktoru elmi dərəcəsini almışdır.

 Elmi və pedaqoji fəaliyyəti 
Nigar Aslanova AMEA Riyaziyyat və Mexanika İnstitutunun Diferensial tənliklər şöbəsində elmi işçi, böyük elmi işçi, aparıcı elmi işçi və baş elmi işçi vəzifələrində çalışmışdır. Hazırda Azərbaycan Memarlıq və İnşaat Universitetinin Ali riyaziyyat kafedrasının dosenti və AMEA Riyaziyyat və Mexanika İnstitutunda əvəzçiliklə baş elmi işçi kimi fəaliyyət göstərir. O, diferensial-operator tənliklərinin spektral analizi sahəsində aparılan tədqiqatların müəllifi olmaqla 40-dan artıq elmi iş nəşr etdirmişdir. 

 Beynəlxalq elmi fəaliyyəti 
2025-ci ildə Nigar Aslanova Kanadanın Toronto şəhərində yerləşən nüfuzlu Filds Riyaziyyat Elmi-Tədqiqat İnstitutuna “qonaq alim” statusu ilə elmi ezamiyyətə dəvət olunmuşdur.  Bu dəvət Azərbaycan universitetləri tarixində ilk rəsmi hadisə kimi qiymətləndirilmişdir. Onu Toronto Universitetinin Riyaziyyat kafedrasının professoru Maykl Siqal dəvət etmiş və tərəflər operator əmsallı diferensial tənliklərin spektral analizi mövzusunda birgə tədqiqat istiqamətlərini müəyyənləşdirmişlər.

Ezamiyyət müddətində Nigar Aslanovaya institutun elmi kitabxanasından istifadə, beynəlxalq seminar və müzakirələrdə iştirak, elmi məruzələrlə çıxış etmək imkanı yaradılmışdır. O, həmçinin “Filds İnstitutunun Elmi işçisi” müsabiqəsində qalib gələrək 2026-cı ildə həmin institutda qrant əsasında bir aylıq elmi fəaliyyət hüququ qazanmışdır.

 Elmi əhəmiyyəti 
Nigar Aslanovanın elmi fəaliyyəti Azərbaycan riyaziyyat elminin beynəlxalq səviyyədə tanınmasına, diferensial-operator tənliklərinin spektral nəzəriyyəsi sahəsində fundamental tədqiqatların inkişafına mühüm töhfə vermişdir.

 İstinadlar 

Kateqoriya:Azərbaycan riyaziyyatçıları
Kateqoriya:Azərbaycanlı riyaziyyatçılar